《归画行》
清代·程梦星

百事过眼如云烟，山林钟鼎皆随缘。一生爱画入骨髓，得丧未免情萦牵。

南田草衣赵昌笔，变格忽复穷山川。公孙大娘舞剑器，出自纤手尤轻妍。

我初得之我好友，换马但恨无婵娟。牙签付与那顾惜，一时好事人争传。

归来几案共晨夕，炉香茗椀相周旋。从来怀宝动遭忌，鼠辈讵肯留青毡。

贯休吝未舍莲花，长康痴乃空桓玄。今年令节值首夏，马君招我城西偏。

苇间延缘逐渔钓，沽酒不惜青铜钱。晚朝过雨鸭头绿，夕阳挂岫胭脂鲜。

抚景忆画忽太息，南田故物来当前。马君闻之叩始末，事有缺陷犹能全。

为言前年适买得，归我并不烦陈编。亡羊失马情顿异，喜跃几落红桥船。

秦庭忍弃连城璧，齐人竟返龟阴田。物情别后见更好，况复友谊同缠绵。

丈夫一饭亦有报，我穷报德惟诗篇。缅怀寓意不留意，珊瑚铁网终弃捐。

宣和之谱空想象，古今一吷浮云然。忘情太上不可到，去来无往参枯禅。

作者简介：程梦星（1678—1747)清诗人。字伍乔，又字午桥，号汛江，又号茗柯、香溪、杏溪。安徽歙县人。康熙五十一年（1712）进士，选庶吉士。后四年，以母丧归，不复出。居扬州策园，与一时名流以诗酒相往还。雅好李商隐诗，以旧注未精，重为笺注。